Document ID: /fineweb-2-swissfilter-quality_10-filterrobots/filtered/02038.jsonl.gz/4265

Che la punt ch'è vegnida construida il 1905 sto vegnir sanada, è enconuschent. L'examinaziun da la substanza haja uss però mussà, che la punt da Gurlaina saja en in stadi pli nausch che pensà. Perquai hajan ins interrut las lavurs e fatg divers scleriments. Questas infurmaziuns resortan dal Mas-chalch da la vischnanca da Scuol da gievgia passada.
Sco proxim èsi previs da demontar la punt il pli tard l’october. La punt vegn lura trapartida en trais tocs e deponida a Gurlaina per in’eventuala sanaziun. Questas mesiras betg previsas vegnan a chaschunar custs supplementars uschè auts, ch’i basegna ina decisiun a l’urna. Fin uss quintava Scuol d'investir 2,2 milliuns francs en la sanaziun da la punt da Gurlaina.